Fodor Hanna Ágota, Diósi Beáta, ÁOK, III. évfolyam
SZTE ÁOK Biokémiai Intézet

A miosztatin Compact mutációja hiperpláziás izomnövekedést okoz
A miosztatin a harántcsíkolt izom fontos negatív regulátora, hatásának csökkenése izomnövekedést eredményez. A miosztatin génkiütött egerekhez hasonlóan a Compact (Cmpt) egérvonal is hipermuszkuláris fenotípust mutat. A Cmpt egerek nem a miosztatin aktív doménjében, hanem a lehasadó propeptid régiójában hordoznak 12 bp deléciót, és egyéb, izomfenotípust módosító génrégiókkal is rendelkezhetnek. Munkacsoportunk célja a Cmpt fenotípus részletes analízise. Ennek részeként megvizsgáltuk, hogy a Cmpt egerek izomméret-növekedésének hátterében a rostszám, és/vagy a rostméret változása áll-e.
Kísérleteinkhez 10 hetes Cmpt, illetve kontroll CFLP hím egereket használtunk (n=3-4). Az egerek testsúlyát megmértük, altatásukat követően a hátsó végtag izmait (m. quadriceps, m. tibialis anterior, m. extensor digitorum longus, m. soleus, m. gastrocnemius) eltávolítottuk, súlyukat lemértük, majd izopentán/folyékony nitrogénben lefagyasztottuk. A tibialis anterior izomból 10 µm vastagságú fagyasztott metszeteket készítettünk, amelyeket hematoxilin-eozinnal festettünk meg. Az izom keresztmetszeteket látóterenként lefényképeztük, a képeket Cell B programmal egyesítettük, majd az izomrostok számát és a rostméreteket Digimizer szoftver segítségével analizáltuk.
Eredményeink alapján a Cmpt hímek izmai szignifikánsan nagyobbak voltak a CFLP kontroll egerek izmaihoz viszonyítva. A m. tibialis anterior rostjainak száma szignifikánsan emelkedett a Cmpt állatokban (5242±455 vs. 3381±187 (átlag±SD)). A rostméret eloszlási görbéjének csúcsa a nagyobb rostátmérők felé tolódott a kontrollhoz képest, de keskenyebb volta miatt a rostméretek összesített átlagai nem különböztek szignifikánsan egymástól (2114±205 vs. 2527±212 µm2). A Cmpt egérben tehát a miosztatin génkiütött egerekkel ellentétben az izomnövekedés hátterében elsősorban izomrost hiperplázia áll. 

